**“тогтоолЫН ХАВСРАЛТАД нэмэлт оруулах тухай” улсын их хурлын тогтоолын төслийн ҮР НӨЛӨӨНИЙ ҮНЭЛГЭЭ**

 Улсын Их Хурлын 1998 оны 01 дүгээр сарын 08-ны өдрийн “Улсын хилээр нэвтрүүлэхийг хориглох, тарифын бус бусад хязгаарлалт тогтоох бүлэг барааны жагсаалтыг батлах тухай” 05 дугаар тогтоолын 1 дүгээр хавсралтын 3 дахь хэсэгт Засгийн газрын 2016 оны 59 дүгээр тогтоолоор баталсан "Хууль тогтоомжийн төслийн үр нөлөг үнэлэх аргачлал"-ын дагуу үнэлгээ хийлээ.

**Нэг.Үр нөлөөний үнэлгээний шалгуур үзүүлэлт**

Улсын Их Хурлын тогтоолын төсөлд хийх үр нөлөөний үнэлгээнд тогтоолын төсөл бүхэлдээ зорилгод хүрч чадах эсэхийг тогтоохын тулд зорилгод хүрэх байдал, Засгийн газрын холбогдох байгууллага дагаж мөрдөх боломжтой эсэхийг тогтоохын тулд практикт хэрэгжих боломж гэсэн шалгуур үзүүлэлтийг сонгон авлаа.

 **Хоёр.Үнэлгээ хийх хэсэг**

Улсын Их Хурлын тогтоолын төсөл нь:

 Улсын Их Хурлын 1998 оны 01 дүгээр сарын 08-ны өдрийн “Улсын хилээр нэвтрүүлэхийг хориглох, тарифын бус бусад хязгаарлалт тогтоох бүлэг барааны жагсаалтыг батлах тухай” 05 дугаар тогтоолын 1 дүгээр хавсралтын 3 дахь хэсэгт “Пиво ундааны хаягдал лаазнаас бусад хаягдал хар болон өнгөт төмөрлөг /ширэм, төмөр, ган, зэс, гууль, хөнгөн цагаан, тэдгээрийн хайлш/, цутгамал болон анхдагч бусад хэлбэртэй хар болон өнгөт төмөрлөг, зориулалтын дагуу ашиглагдахгүй байгаа хар болон өнгөт төмөрлөгөөр хийсэн сэлбэг, бүтээгдэхүүн, автомашины нүүрсэн яндан, нүүрсэн яндангийн хаягдал” гэсэн нэг заалттай бөгөөд уг заалтын хүрээнд үнэлгээ хийнэ.

**Гурав.Шалгах хэрэгслийн дагуу тогтоолын төслийн үр нөлөөг үнэлэх**

 Монгол Улсын Их Хурлын 1998 оны 01 дүгээр сарын 08-ны өдрийн “Улсын хилээр нэвтрүүлэхийг хориглох, тарифын бус бусад хязгаарлалт тогтоох бүлэг барааны жагсаалтыг батлах тухай” 05 дугаар тогтоолын 1 дүгээр хавсралтаар Монгол Улсын хилээр нэвтрүүлэхийг хориглох бүлэг барааны жагсаалтыг баталсан. Уг тогтоолын 3 дахь хэсэгт “Пиво ундааны хаягдал лаазнаас бусад хаягдал хар болон өнгөт төмөрлөг /ширэм, төмөр, ган, зэс, гууль, хөнгөн цагаан, тэдгээрийн хайлш/, цутгамал болон анхдагч бусад хэлбэртэй хар болон өнгөт төмөрлөг, зориулалтын дагуу ашиглагдахгүй байгаа хар болон өнгөт төмөрлөгөөр хийсэн сэлбэг, бүтээгдэхүүн”-ийг Монгол Улсын хилээр гаргахыг хориглосон. Автомашины нүүрсэн яндангийн талаар хууль, эрх зүйн зохицуулалт байхгүй, улсын хилээр чөлөөтэй нэвтрүүлж байгаагаас шалтгаалж, эрэлтийг бий болгосноос үүдэн нийгэмд олон асуудлыг үүсгээд байна.

 Зам тээврийн хөгжлийн яам, Нийслэлийн агаарын бохирдолтой тэмцэх газар болон Японы Олон улсын хамтын ажиллагааны байгууллага /Жайка/-аас хийсэн судалгаанаас харахад Улаанбаатар хотын агаарын бохирдлын дунджаар 10 орчим хувийг автомашинаас үүдэлтэй бохирдол эзэлж байгаа судалгаа гарсан байна. Энэ нь жил бүр өсөх хандлагатай байгааг сүүлийн үеийн судалгаанууд харуулах боллоо.

 Автомашин үйлдвэрлэгчид автомашины хөдөлгүүрээс ялгарах утаан дахь хорт бодисын хэмжээг зөвшөөрөгдөх дээд хэмжээнд хүртэл саармагжуулах төхөөрөмжөөр автомашиныг бүрэн тоноглож эрх бүхий олон улсын хяналтын байгууллагаар сорилт, туршилт хийлгэн баталгаажуулж зах зээлд нийлүүлдэг. Энэ нь автомашины нүүрсэн яндан буюу катализатор юм. Мэргэжлийн байгууллагын ирүүлсэн мэдээллээс үзэхэд 2022 оны 03 дугаар сарын 25-ны өдрийн байдлаар улсын хэмжээнд 1.259.868 автомашин хөдөлгөөнд оролцож байгаагаас нийслэлд 676.974, орон нутагт 582.894 автомашин хөдөлгөөнд оролцож байна. Нийслэл хотын хэмжээнд тоёота приус маркийн 133.235 автомашин хөдөлгөөнд оролцож байна. Цагдаагийн байгууллагад сүүлийн 4 жилийн байдлаар автомашины зөөлөн яндан алдагдсан дуудлага, мэдээлэл 892 бүртгэгдсэн бөгөөд 2021 онд 129 гэмт хэрэг бүртгэгдсэн байна. хабрид автомашинуудын нүүрсэн яндангийн эд ангийг хулгайлах гэмт хэргийн гаралт нэмэгдсэн бөгөөд иргэд сайн дураараа өөрийн болон бусдын автомашины нүүрсэн янданг худалдан борлуулах, үнэ нэмж дамлан зарах үйлдэл эрх ихэссэн.

Монгол Улсад автомашины нүүрсэн янданг авдаг сүлжээ үүссэн бөгөөд Бүгд Найрамдах Хятад Ард Улсруу хил нэвтрүүлэн худалдан борлуулдаг. Гаалийн Ерөнхий Газраас ирүүлсэн мэдээллээс үзэхэд 2020-2021 оны хооронд Улсын хилээр катализаторын хаягдал нэрээр 27 тонн 585 кг автомашины нүүрсэн янданг хилээр гаргасан байна. Улсын хилээр нэвтрүүлэхийг хориглосон барааны жагсаалтад багтдаггүй тул хулгайн замаар болон бусад байдлаар цугларсан нүүрсэн янданг энгийн горимоор гаалийн бүрдүүлэлт хийж улсын хилээр нэвтрүүлдэг байна.

Байгаль орчны бохирдол, хүний эрүүл мэндийг хамгаалах, гэмт хэрэг, зөрчлөөс урьдчилан сэргийлэх зорилгоор автомашины нүүрсэн яндан, нүүрсэн яндангын хаягдал /катализатор/-ыг Монгол Улсын Их Хурлын 1998 оны 01 дүгээр сарын 08-ны өдрийн “Улсын хилээр нэвтрүүлэхийг хориглох, тарифын бус бусад хязгаарлалт тогтоох бүлэг барааны жагсаалтыг батлах тухай” 05 дугаар тогтоолын 1 дүгээр хавсралтаар Монгол Улсын хилээр нэвтрүүлэхийг хориглох бүлэг барааны жагсаалталд нэмэлтээр оруулснаар Улсын Их Хурал нь Монгол Улсын Үндсэн хуулийн 16 дугаар зүйлийн 16.2-д зааснаар эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхтэй бөгөөд Монгол Улсын Үндсэн хуулийн 19 дүгээр зүйлийн 19.1-д 1.Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна гэсэн зорилгодоо хүрэх боломж бүрдүүлж, зорилгодоо хүрч чадсан байна.

Мөн түүнчлэн тогтоолын төсөл нь практикт хэрэгжих боломжтой болох нь харагдаж байна.

**Дөрөв. Зөвлөмж**

Улсын Их Хурлын тогтоолын төслийн үр нөлөөг үнэлэхэд тогтоолын төсөл батлагдсан тохиолдолд зорилгодоо хүрэх байдал нь эерэг, тухайн зохицуулалтыг дагаж мөрдөх, хэрэгжүүлэх боломжтой гэж дүгнэж байна.

Иймд тогтоолын төслийг хэвээр үлдээхийг зөвлөж байна.

-----o0o------